Diari Oficial de la Generalitat Valenciana


Sumari del DOGV 2325, del 08-08-1994 (1994/832173)

ACORD de 29 de juliol de 1994, del Govern Valencià, pel qual s'aprova la llista de llocs de treball de la Conselleria d'Administració Pública.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1994/07/29/(1)/dof/vci/html**

### Dades del document

Número de DOGV
:   2325

Data del DOGV
:   08-08-1994

Secció del DOGV
:   DISPOSICIONS GENERALS

Número del document
:   1994/832173


Data del document
:   29-07-1994

Organisme emissor
:   Conselleria d'Administració Pública

Tipus de document
:   Acord

ACORD de 29 de juliol de 1994, del Govern Valencià, pel qual s'aprova la llista de llocs de treball de la Conselleria d'Administració Pública. [94/5591]  
El Govern Valencià, en la reunió del dia 29 de juliol de 1994, adoptà l'acord següent:  
La Sentència 99/1987, d'11 de juny, del Tribunal Constitucional, dictada en el recurs d'inconstitucionalitat 734/84 contra la Llei 30/1984, de 2 d'agost, de Mesures per a la Reforma de la Funció Pública, estableix que la Constitució ha optat en favor d'un règim estatutari per als servidors públics, i que en són una excepció els llocs que poden ser ocupats per personal laboral.  
En compliment d'aquesta sentència, i com a conseqüència de l'aprovació per les Corts Generals de la Llei 23/1988, de 28 de juliol, de Modificació de la Llei de Mesures per a la Reforma de la Funció Pública, les Corts Valencianes van aprovar la Llei 6/1990, de 14 de novembre, d'adaptació de la Llei 10/1985, de 31 de juliol, de la Funció Pública Valenciana.  
Després de l'aprovació de la Llei 6/1990, per a donar compliment al que preveu la disposició final quarta de la Llei 7/1990, de 28 de desembre, de Pressupostos de la Generalitat Valenciana per a 1991, el Govern Valencià va aprovar el Decret Legislatiu de 20 de març de 1991 (text refós de la Llei de la Funció Pública Valenciana), que substitueix les lleis que s'hi refonen.  
Així mateix, el Govern Valencià va aprovar el Decret 245/1991, de 23 de desembre, sobre llistes de llocs de treball, Decret que ha estat anul·lat parcialment per les sentències 1.365/1993 i 301/1994, del Tribunal Superior de Justícia de la Comunitat Valenciana, en declarar contraris de dret determinats articles. Aquestes sentències han estat executades mitjançant el Decret 85/1994, de 26 d'abril, del Govern Valencià, pel qual s'anul·len i es modifiquen determinats articles del Decret 245/1991, sobre relacions de llocs de treball.  
Ambdós decrets són els instruments jurídics mitjançant els quals es realitza l'ordenació i racionalització del conjunt de llocs de treball de l'Administració de la Generalitat Valenciana i dels seus organismes autònoms, i el punt de referència obligat tant per a l'adaptació de les llistes de llocs de treball que hi ha, com per a les diverses modificacions que en aquestes es puguen produir en el futur.  
Com a conseqüència de tot això, s'han adaptat les llistes de llocs de treball de les diverses conselleries i els organismes dependents de l'administració del Govern Valencià, pel que fa, fonamentalment, a la naturalesa jurídica dels llocs i a la forma de provisió.  
Al mateix temps, cal destacar que en la llista de llocs de treball que es publica en aquest Acord, figura el requisit de titulació o, si escau, el de la professió específica a la qual es troba adscrit el lloc. A més a més, també figuren aquells requisits referits al coneixement del valencià i als permisos de conducció de vehicles.  
Totes aquestes dades de la classificació dels llocs, denominació, característiques essencials (grup, naturalesa, localitat, adscripció orgànica, etc.), retribucions i, com ja s'ha dit, requisits exigits per a la provisió i consegüent exercici, figuren en la primera part de l'annex que recull la llista de llocs de treball de la Conselleria d'Administració Pública.  
La Sentència 301/1994, ja esmentada, recorda en el seu fonament de dret número 3 l'obligació d'incloure el contingut i característiques de cada lloc de treball, establerta per l'article 15.2 del text refós de la Llei de la Funció Pública Valenciana. Aquesta obligació ha estat recollida per la nova redacció que el Decret 85/1994 dóna a l'article 2.2 del Decret 245/1991.  
La sentència esmentada no determina el significat exacte del contingut dels llocs de treball, sobretot pel que fa a l'obligació o no de publicar les seues funcions. Malgrat això, i atesa la urgent necessitat de publicar la llista de llocs de treball, es publiquen, en la segona part de l'annex que recull la llista, les funcions dels llocs de treball de la Conselleria d'Administració Pública. Primerament, s'allisten les funcions dels llocs singularitzats i, en acabat, les funcions dels llocs tipificats, és a dir, aquells que tenen idèntica denominació, requisits i funcions.  
Així doncs, en aquesta llista de llocs de treball s'inclouen tant les diferents modificacions efectuades des de l'anterior publicació (DOGV núm. 917, de 6 d'octubre de 1988), com les altes a conseqüència de la creació de nous llocs, atesa la constant variació i l'adaptació de les llistes de llocs de treball, tant per les noves demandes socials, com per les variacions que han experimentat les estructures orgàniques de l'Administració del Govern Valencià.  
L'aprovació del Decret 162/1993, de 31 d'agost, del Govern Valencià, pel qual s'aprovà el Reglament Orgànic i Funcional de la Conselleria d'Administració Pública, va suposar l'adscripció dels llocs de treball adscrits anteriorment a la Direcció General d'Organització i Sistemes d'Informació a la Secretaria General de la Conselleria i en la nova Direcció General d'Administració Territorial i Organització, en la qual també s'integraren els de la Direcció General d'Administració Local. Així mateix, la Direcció General de Justícia i Interior es va dividir en la Direcció General de Justícia i la d'Interior, que engloba l'antiga Direcció General de Protecció Ciutadana.  
La posterior aprovació del Decret 16/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, a conseqüència de la Llei 6/1993, de 31 de desembre, de Pressupostos de la Generalitat Valenciana per a l'exercici de 1994, que va suprimir l'Institut Valencià d'Administració Pública com a organisme autònom, va suposar la creació d'una direcció general amb el mateix nom i ara suposa, en conseqüència, la publicació dels seus llocs de treball dins la llista de llocs de la Conselleria d'Administració Pública.  
Finalment, l'aprovació del Decret 145/1994, de 18 de juliol, del Govern Valencià, ha conferit a la Secretaria General de la Conselleria d'Administració Pública el rang de sotssecretaria, i també com l'assumpció de les funcions de la Direcció General de Relacions amb les Corts i del Secretariat del Govern.  
Aquest procés s'ha efectuat després de la negociació amb els sindicats representatius en l'àmbit de la Generalitat Valenciana, a l'empara del que disposen la Llei 7/1990, de 19 de juliol, sobre negociació col.lectiva i participació en la determinació de les condicions de treball dels empleats públics, i la Llei 8/1980, de 10 de març, de l'Estatut dels Treballadors. Al mateix temps, la Conselleria d'Economia i Hisenda ha emés informe favorable sobre l'existència de dotació pressupostària dels llocs de treball corresponents a la plantilla de la Conselleria d'Administració Pública, en compliment del que estableixen els articles 19 de la Llei de la Funció Pública Valenciana, i 12 de la Llei 6/1993, de 31 de desembre, de Pressupostos de la Generalitat Valenciana per a l'exercici 1994.  
L'article 25 del Decret Legislatiu de 20 de març de 1991, pel qual s'aprovà el text refós de la Llei de la Funció Pública Valenciana, estableix com a competència del Govern Valencià, aprovar les plantilles de l'Administració del Govern Valencià, els seus organismes autònoms i d'altres organismes i institucions dependents d'aquest.  
Per tot això, d'acord amb el que preveu el Decret 16/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, a proposta del conseller d'Administració Pública, el Govern Valencià  
ACORDA:  
Aprovar la llista de llocs de treball de la Conselleria d'Administració Pública que figura en l'annex d'aquest acord.  
Publicar la indicada llista en el Diari Oficial de la Generalitat Valenciana.  
Les persones interessades podran interposar contra aquest Acord, que posa fi a la via administrativa, després de la comunicació preceptiva prèvia al Govern Valencià, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la publicació íntegra d'aquest acord en el Diari Oficial de la Generalitat Valenciana, d'acord amb el que estableixen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57.2.f) i 58.1 de la Llei de la Jurisdicció Contenciosa Administrativa (disposició addicional onzena de la Llei 30/1992). Tot això, sense perjudici que s'utilitze qualsevol altra via que es considere oportuna.  
Valencia, 29 de juliol de 1994  
El conseller secretari del Govern Valencià,  
LUIS BERENGUER FUSTER


Còpia Permalink ELI